**Juraj Kolominský** (čes. **Jiří Kolominský**, nem. **Georg Kolominski**, rodným menom **Jiří Rabas**; \* 16. december 1925, Praha, ČSR – † 18. jún 1986, Bad Oeynhausen, NSR) bol československý lekár, gastroenterológ špecializujúci sa na kúpeľníctvo, pôsobiaci aj na Slovensku. Významný predstaviteľ československého exilového skautingu a amatérsky entomológ.

Život
-----

Narodil sa v Prahe. Pochádzal z rodiny Jaromíra Rabasa (1887 – 1929), stavebného inžiniera, a stredoškolskej učiteľky Miroslavy Peterkovej (1902 – 1947). Z ich manželstva okrem Jiřího pochádzala aj mladšia dcéra Jarmila. Jeho biologický otec v roku 1929 zomrel v dôsledku otravy krvi. Jeho matka sa znovu vydala za ruského emigranta Borisa Kolominského, ktorý si obe deti osvojil. Preto Juraj, resp. Jiří Rabas prijal aj priezvisko Kolominský.[chýba zdroj]

V rokoch 1932 – 1945 žil na Slovensku v Žiline, kde sa zoznámil aj so skautským hnutím a prijal vlčiacke meno Mauglí. Navštevoval gymnázium v Žiline. Po maturite na gymnáziu v roku 1944 študoval medicínu najprv na univerzite v Bratislave a od roku 1946 na Lekárskej fakulte Karlovej univerzity v Prahe.

Pôsobil v Piešťanoch, Františkových Lázňach a Mariánskych Lázňach. V roku 1958 bol menovaný za riaditeľa Výskumného ústavu balneologického I. P. Pavlova (VÚB) v Karlových Varoch. Bol riaditeľom kúpeľného vedeckého ústavu v Karlových Varoch, ktorý vybudoval na medzinárodne uznávané centrum kúpeľnej medicíny. Bol svetovo uznávaným vedcom a odborným autorom v oblasti kúpeľnej medicíny pri ochoreniach tráviaceho traktu (žalúdka a čriev).

Po invázii vojsk Varšavskej zmluvy do Československa Kolominský s rodinou v októbri 1968 emigroval do západného Nemecka. V rokoch 1968 – 1969 bol vedúcim kúpeľnej kliniky Parksanatorium St. Georg v Bad Soden-Salmünsteri, v rokoch 1970 – 1972 vedeckým vedúcim Balneologického inštitútu Bad-Lippspringe. V rokoch 1972 – 1986 pôsobil ako balneológ v Bad Oeynhausene.

Po emigrácii do západného Nemecka v roku 1968 založil skautský oddiel Nemecko-sever, organizoval tábory a stal sa spoluzakladateľom a neskôr európskym predsedom (náčelníkom) českého a slovenského exilového skautingu. V rokoch 1977 – 1986 bol členom redakčnej rady exilového čs. skautského časopisu *Stopa*.

Zomrel v roku 1986 v Bad Oeynhausene v dôsledku ťažkej srdečnej choroby.

Pamiatka
--------

V roku 2019 venovala jeho sestra Jarmila Langová s rodinou, na výročie úmrtia svojho brata, dar v hodnote 1 milión Kč Skautskej nadácii Jaroslava Foglara. Prostriedky boli použité okrem iného na stavbu skautského centra v Děčíne, ktoré bolo na jeho pamiatku pomenované *Mauglí*.

Dielo
-----

### Entomológia

Pôsobil aj ako amatérsky slovenský entomológ, člen prvej Slovenskej entomologickej spoločnosti v Žiline. V čase svojho členstva v tejto spoločnosti bol študentom na neznámej škole – zrejme na gymnáziu v Žiline. Je uvedený v „Zozname členov" z roku 1945 – z posledného valného zhromaždenia spoločnosti z 19. októbra 1945. Entomológii sa venoval ako svojmu koníčku. V ďalšom období sa s jeho menom pri aktivitách slovenských entomológov nestretávame. Zbieral zrejme predovšetkým chrobáky (*Coleoptera*).[chýba zdroj]

### Gastroenterológia

Bol autorom radu prác, medzi inými:

* KOLOMINSKÝ, Jiří. *Léčebné postupy v lázeňské gastroenterologii*. Praha: Balnea, 1968.

Referencie
----------

1. 1 2  KŘÍŽ, Karol. Prvá Slovenská entomologická spoločnosť v Žiline. *Bulletin Slovenskej zoologickej spoločnosti pri SAV* (Bratislava: Slovenská zoologická spoločnosť pri SAV), 2014, čís. 1, s. 13. Dostupné online [cit. 2024-03-21]. ISSN 1339-178X.
2. 1 2   *Stopa - časopis československých skautů a skautek v exilu* [online]. scriptum.cz, [cit. 2024-03-21]. Dostupné online.
3. ↑   *Stopa : Časopis českých a slovenských skautů a skautek v zahraničí*, december 1981, čís. 66, s. 1. Dostupné online [cit. 2024-03-22].
4. 1 2   *Skautské – starostenské právo* [online]. svazskautu.cz, [cit. 2024-03-19]. Dostupné online.
5. 1 2 3 4 5   Za Mauglím. *Stopa : Časopis českých a slovenských skautů a skautek v zahraničí*, december 1987, čís. 75 : ročenka, s. 2 – 4. Dostupné online.
6. 1 2  TROJAK, Barbora. *Rekordní milionový dar pro skauty – dar za Mauglího* [online]. skaut.cz, 2019-12-16, [cit. 2024-03-19]. Dostupné online.
7. ↑   Základna Mauglí v Děčíně. *Darujme.cz*. Dostupné online [cit. 2021-05-19].
8. ↑   *Klubovny : Základna Mauglí v Březinách* [online]. Skautské středisko Sojčáci Děčín, [cit. 2024-03-22]. Dostupné online.
9. ↑  SMUTNÝ, A. E.: 1945, Zoznam členov. In: *Zápisnica z posledného valného zhromaždenia Slovenskej entomologickej spoločnosti v Žiline* zo dňa 19.10.1945.

Zdroj
-----

* *Tento článok je čiastočný alebo úplný preklad článku Jiří Kolominský na českej Wikipédii.*

Autoritné údaje: * NK ČR: xx0111474
* VIAF: 107486089